Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-09-30):
Ďakujem veľmi pekne, pán poslanec. Ja môžem len odpovedať za pána premiéra, a tak skúsim len na niektoré vaše komentáre. Takže myslím si, že je veľmi chvályhodné, že aj vy odsudzujete útoky na zdravotníkov v tejto dobe, kedy oni boli pod obrovským tlakom. Myslím si, že každý hlas, ktorý povstane na ich obranu, je veľmi vítaný, najmä aj v dobe, keď jeden z popredných epidemiológov pán profesor Krčméry musí pôsobiť v zahraničí len preto, že sa tu množia útoky na, na je... na neho a na jeho rodinu. Čo sa týka situácie v nemocniciach, za predchádzajúcej vlády jediné, čo vláda urobila, pán Pellegrini zozbieral knihu plesní, a to bolo všetko, s čím pán Pellegrini prišiel. Samozrejme, nič sa následne nerobilo. My teraz aj v Pláne obnovy aj eurofondoch chceme vyčleniť peniaze na obnovu nemocníc práve preto, aby pacienti mali moderné, moderné vybavenie a aby, ako ste vy sám povedali, nehnili v, v nevyhovujúcich zariadeniach. Keď poviem za eurofondy, tak je to v zásade jeden z takých najťažších rokovaní s Európskou komisiou v tomto programovom období, resp. v období 2014 – 2020 sa... vláda nevyrokovala peniaze na stavbu, rekonštrukciu nemocníc. Čiže my, tak ako to bolo v Poľsku, že v Poľsku za eurofondov postavili modernú nemocnicu, tak u nás moderná nemocnica nebola postavená za posledných, opravte ma, ak sa mýlim, 15 alebo 17 rokov. My to teraz robíme. My sme uprostred ťažkých rokovaní, kde sa snažíme s nimi vyrokovať, aby tie peniaze sa mohli dať aj na rekonštrukciu, aj na obnovu nemocníc. A myslím si, že to je taký jeden z prvých krokov. Druhý krok, samozrejme, sú ľudia. Bez ľudí to zdravotníctvo na nohy nepostavíme, ale tu nechám pána ministra zdravotníctva, aby... v doplňujúcej odpovedi sa ho prípadne môžete na to spýtať, keďže je prítomný a odpovedá na... odpovedá na otázky. Takisto si myslím, že je veľmi významným krokom, že sme schválili včera na vláde návrh reformy zdravotníctva. Keď si spomínate, v predchádzajúcom volebnom období prišiel Peter Pellegrini s mimoriadne vzletnými slovami, že sa ide robiť veľká reforma zdravotníctva, tzv. stratifikácia nemocníc, prišiel s tým do parlamentu a hneď v zásade prvý deň mu to vlastní poslanci z vlastného klubu, z vlastného klubu odmietli, čo je absolútne paradoxná situácia. Takže my sme povedali, že sme reformná vláda, že reformy, a nielen v oblasti zdravotníctva, ale aj v iných oblastiach chceme robiť, pretože v mnohých oblastiach to Slovensko zaostáva práve preto, že sa neurobili dôležité reformy. Ja za seba to robím v rezorte eurofondov, kde robíme za posledných 20 rokov veľkú reformu, kde meníme prístup, zjednodušujeme, znižujeme byrokraciu, robíme spoločné pravidlá, jednotnú metodiku, tak aby to nebolo „každý pes – iná ves“, alebo ako sa to hovorí, každý riadiaci orgán – vlastné pravidlá, vlastné, vlastná byrokracia, vlastných 1 500 papierov, ktoré treba dokladať. No takže áno, ten problém je tu a zároveň treba povedať, že ten problém sa nevyrieši zo dňa na deň. My zo dňa na deň nezvesíme z klinca ani sestričky, nezvesíme z klinca ani lekárov, to ich štúdium trvá. A áno, ja si myslím, že najmä keď hovoríme o zdravotných sestrách, tak tam je na mieste hovoriť o zvyšovaní platu a, samozrejme, aj zvyšovaní platu ostatnému zdravotníckemu personálu, hlavne v súčasnosti, keď sa odkladajú výkony, tak je to veľmi dôležité. A to už potom nechám pánovi ministra zdravotníctva. Ďakujem veľmi pekne.